**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.05.2018, ora 8.00 – 01.06.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.06.2018, ora 7.00**

**RÂURI**

Debitele au fost în general, în scădere, exceptând râurile din bazinele hidrografice: Vișeu, Iza, Tur, Lăpuș, Crasna, Caraș, Nera, Vedea, Siret, bazinele superioare ale Mureșului și Ialomiței, bazinul superior și mijlociu al Oltului, bazinul inferior al Argeșului, bazinul mijlociu și inferior al Prutului și râurile din Dobrogea, unde au fost relativ staţionare.

Debitele se situează, în general, la valori cuprinse între 30-70% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Someșul Mare, Crasna, Barcău, Crișul Repede, Târnave, Iara, Siret, pe cursul superior al Mureșului și pe unii afluenţi ai Someșului, Crișului Negru, Oltului superior și mijlociu, Argeşului superior şi Prutului.

Debitele vor fi, în general, staționare, exceptând râurile din bazinele hidrografice: Crișuri, Jiu, cursurile mijlocii și inferioare ale Someșului, Mureșului și Ialomiței, cursul inferior al Oltului și cursul superior și mijlociu al Argeșului, unde vor fi în scădere.

Sunt posibile creşteri izolate de niveluri şi debite pe unele râuri mici din zonele de deal și munte din vestul și centrul țării ca urmare a precipitaţiilor, slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 31.05 – 01.06.2018 a fost staţionar, având valoarea de 4.700 m3/s, sub media multianuală a lunii mai (7.250 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (4.600 m3/s).

În aval de Porţile de Fier debitele vor fi în scădere.

**2.** **Situaţia meteorologică în intervalul 31.05.2018, ora 8.00 – 01.06.2018, ora 6.00**

**ÎN ŢARĂ**

Vremea a fost în general frumoasă și a devenit călduroasă în cea mai mare parte a țării, valorile de temperatură diurne, în creștere față de ziua anterioară, situându-se, în general, cu 5 până la 8 grade peste mediile climatologice specifice sfârșitului lunii mai. Cerul a fost variabil la senin, exceptând zonele montane și submontane, unde după-amiaza și seara temporar înnorările au fost accentuate și cu totul izolat s-au semnalat ploi de scurtă durată și descărcări electrice. Vântul a suflat slab și moderat. Temperaturile maxime s-au încadrat între 26 de grade la Polovragi și Câmpulung și 33 de grade la Galați. La ora 06 se înregistrau temperaturi cuprinse între 10 grade la Voineasa, Miercurea Ciuc, Întorsura Buzăului și Petroșani și 23 de grade la Jurilovca și Gura Portiței.

**OBSERVAȚII:** de ieri, de la ora 06.00, au fost în vigoare două atenționări cod galben pentru fenomene meteorologice periculoase imediate emise: 1 de SRPV Sibiu și 1 de SRPV Cluj-Napoca.

**LA BUCUREŞTI**

Vremea a devenit călduroasă și s-a menținut frumoasă. Cerul a fost mai mult senin, iar vântul a suflat slab până la moderat. Temperatura maximă, în creștere ușoară față de ziua anterioară, a fost de 31 de grade la Afumați și Băneasa și de 32 de grade la Filaret. La ora 06.00 se înregistrau 12 grade la Băneasa, 15 grade la Afumați și 18 grade la Filaret.

**3. Prognoza meteorologică în intervalul 01.06.2018, ora 8.00 – 02.06.2018, ora 8.00**

**ÎN ŢARĂ**

Vremea se va menține călduroasă în majoritatea regiunilor și va fi în general frumoasă. Cerul va fi variabil, cu înnorări temporar accentuate după-amiaza și seara, când local în zonele montane și submontane și pe spații mici cu precădere în vest și centru se vor semnala ploi de scurtă durată și descărcări electrice. Punctiform se pot acumula cantități de apă mai însemnate și vor fi condiții de grindină. Vântul va avea unele intensificări în sud-estul teritoriului, în special în zona litoralului, dar de scurtă durată și în timpul ploilor. Temperaturile maxime se vor încadra între 27 și 34 de grade, valori ușor mai scăzute urmând a se înregistra pe litoral și în deltă, unde vor fi cuprinse între 22 și 25 de grade.Minimele termice se vor încadra în general, între 9 și 19 grade.

**LA BUCUREŞTI**

Vremea se va menține călduroasă, cu o maximă a temperaturii aerului de 32...33 de grade. Cerul va fi variabil, mai mult senin în prima parte a zilei, iar vântul va sufla slab și moderat. Minima termică va fi de 14...16 grade.

***II. CALITATEA APELOR***

***Administrația Națională Apele Române și Agenția pentru Protecția Mediului Iași*** revin cu rezultatul analizelor de laborator asupra probelor prelevate în urma poluării accidentale produse în data de 29.05.2018 pe c.a.Bahlui (hm 173) - amonte confluenţă r. Rediu 50 m şi c.a. Bahlui (hm 169) aval confluenţă r. Rediu 400 m, din următoarele secțiuni:

- c.a. Bahlui amonte 50 m confluenţă r. Rediu;

- c.a. Bahlui aval 50 m confluenţă r. Rediu;

- c.a. Bahlui aval 400 m confluenţă c.a. Rediu;

- c.a. Rediu amonte 50 m confluenţă cu r. Bahlui;

- c.a. Rediu amonte 10 m intrare în zona casetată, astfel:

|  |  |  |
| --- | --- | --- |
| Data | Punct recoltare | Indicatori calitate |
| pH (unit pH) | Oxigen dizolvat (mg/l) | Saturaţie oxigen (mg/l) | Conductivitate (µS/cm) | Rez. fix (mg/l) | CCOCr (mg/l) | NH4+ (mg/l) |
| 29.05.2018 | c.a. Bahlui amonte 50 m confluenţă r. Rediu | 8,71 | 11,26 | 130 | 2369 | 1529 | 33,99 | 0,147 |
| c.a. Bahlui aval 50 m confluenţă r. Rediu | 8,27 | 6,12 | 70,5 | 1866 | 1196 | 49,13 | 6,42 |
| c.a. Bahlui aval 400 m confluenţă c.a. Rediu | 8,57 | 12,49 | 140,9 | 2335 | 1494 | 45,41 | 0,913 |
| c.a. Rediu amonte 50 m confluenţă cu r. Bahlui | 8,03 | 0,9 | 11,5 | 1276 | 817 | 41,43 | 13,59 |
| c.a. Rediu amonte 10 m intrare în zona casetată | 8,07 | 4,65 | 59,2 | 1445 | 925 | 26,82 | 8,75 |

|  |  |  |
| --- | --- | --- |
| Data | Punct recoltare | Indicatori calitate  |
| pH (unit.pH) | Oxigen dizolvat (mg/l) | Saturatie oxigen% | Conductivitate µS/cm | Rez. Fix (mg/l) | CCO-Cr (mg/l) | NH4+ (mg/l) | Detergenti (mg/l) | Sulfuri si H2S (mg/l) |
| 30.05.2018 | c.a Bahlui amonte 50 m confluenta r. Rediu | 8,54 | 14,86 | 168,7 | 2446 | 1437 | 39,04 | 0,113 | <LOQ | <LOQ |
| c.a. Bahlui aval 50 m confluenta r. Rediu | 8,6 | 13,38 | 152,7 | 2225 | 1424 | 48,33 | 3,06 | 0,279 | <LOQ |
| c.a Bahlui aval 400 m confluenta c.a. Rediu | 8,67 | 13,89 | 157,1 | 2333 | 1493 | 41,16 | 0,655 | 0,105 | <LOQ |
| c.a. Rediu amonte 50 m confluenta cu r. Bahlui | 8,04 | 1,65 | 18,9 | 1337 | 855 | 46,48 | 17,85 | 1,004 | <LOQ |
| c.a Rediu amonte 10 m intrare in zona casetata | 8,05 | 3,31 | 37,27 | 1514 | 968 | 27,88 | 8,54 | 0,363 | <LOQ |
| Gura de evacuare colector ape pluviale ce descarca in c.a Rediu – zona casetata | 7,53 | 2,04 | 23,1 | 1070 | 684 | 180,5 | 23,56 | 4,64 | <LOQ |

Rezultatul analizelor biologice: Au fost examinate 3 exemplare caras (Carassius gibelio) cu dimensiuni de 3,10 cm, 20 cm şi un exemplar de Cobitis de 8 - 10 cm.

Aspect extern: corp moale intrat în putrefacţie, branhii decolorate, cu aspect albicios - cenuşiu, cu o cantitate mică de mucus, unele exemplare având abdomenul umflat şi gura larg deschisă.

Aspect intern: organe interne cu liză parţială (în stare uşoară de descompunere)

Mortalitate survenită de aproximativ 2-3 zile.

Personalul SGA Iaşi colectează în continuare peştele mort, de pe sectorul afectat al c.a. Bahlui, în vederea depozitării şi distrugerii, conform prevederilor legale şi intervin pentru cosirea vegetaţiei abundente existente pe c.a. Rediu amonte de confluenţa cu r. Bahlui. Cantitatea totală de pește mort colectată în perioada 29.05. - 30.05.2018 este de 30 kg și a fost predată D.S.V.S.A. Iași în vederea distrugerii conform prevederilor legale.

Echipe de intervenţie din carul SGA Iaşi au amplasat pe c.a. Bahlui aval 300 m de confluenţa cu r. Rediu, 2 baraje plutitoare de reţinere a peştelui mort, având o lungime de 9m fiecare.

SGA Iaşi a solicitat sprijin la operatorul reţelei de canalizare centralizată a municipiului Iaşi, în vederea identificării sursei de poluare a c.a. Rediu.

Reprezentantii SC APAVITAL SA IASI (operatorul retelei de canalizare centralizată a Municipiului Iași) și ai UAT Municipiul Iași monitorizează rețelele de canalizare ape pluviale de pe tronsonul sos. Păcurari, Piața Păcurari, Cazărmilor, Munteni, Transilvaniei, Toma Cozma și c.a. necodificate cu descărcare în aceste rețele, în vederea identificării evacuărilor de ape uzate și a desființării evacuărilor ilegale de pe rețeaua de canalizare ape pluviale.

Personalul tehnic al SGA Iași monitorizează în continuare sectorul afectat al cursului de apă Bahlui pentru intervenție operativă în caz de necesitate.

***Administrația Națională Apele Române*** revine cu informații suplimentare privind poluarea generată de avaria colectorului Ø 6 " transport țiței apă sărată Brădești– Ghercești ce aparține OMV PETROM ZONA DE PRODUCȚIE II Oltenia (fosta ASSET II Oltenia), jud.Dolj, menționând următoarele:

- în momentul de față nu mai există irizații pe râul Jiu, pe sectorul râu Jiu – aval confluență râu Amaradia- pod Valea Stanciului, pe lungimea de 66,3 km, reprezentanții A.B.A Jiu verificând, în acest sens, tot sectorul de curs de apă până la confluența cu fl. Dunărea, pe lungimea de 96 km;

- OMV PETROM a finalizat lucrările de ecologizare și aducere la starea inițială a malurilor cursului de apă Amaradia (6,65 km), a sectorului de curs de apă mai sus amintit, prin depoluarea cu spillsorb a eventualelor reziduuri și irizații de produs petrolier, termenul impus de A.B.A. Jiu prin adresa nr.8188/CP/30.05.2018 de realizare a acestora, fiind până joi, 31mai 2018, ora 16. Acest fapt a fost confirmat prin Nota de constatare nr. 2650/31.05.2018 încheiată între reprezentanții A.B.A. Jiu- birou I.B.A. și reprezentanții OMV PETROM – Zona de Producție II Oltenia (fosta ASSET II Oltenia).

În consecinţă, considerăm încheiată poluarea râurilor Amaradia, pe sectorul Albești confluență râu Jiu (6,65 km) și Jiu, pe sectorul râu Jiu – aval confluență râu Amaradia- pod Valea Stanciului, pe lungimea de 66 km, generată de OMV PETROM ZONA DE PRODUCȚIE II Oltenia (fosta ASSET II Oltenia), jud.Dolj.

***Administrația Națională Apele Române*** informează despre producerea, la data de 31.05.2018, la ora 14.30, unei poluări accidentale a apei râului Mureș în intravilanul com. Ciumani, jud. Harghita, manifestată prin miros caracteristic fecaloid menajer. Cauza poluării: deversare din bazinul vechi de decantare al vechii rețele de apă menajeră a comunei Ciumani. Reprezentanți ai SH Gheorgheni s-au deplasat în teren și au prelevat probe de apă la 100 m amonte evacuare, din evacuare și la 250 m aval, pentru efectuarea analizelor de laborator. Nu s-a înregistrat mortalitate piscicolă.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

***Agenția pentru Protecția Mediului Dâmbovița și Comisariatul Județean Dâmbovita din cadrul Gărzii Naționale de Mediu*** informeaza despre producerea, in 31.05.2018, ora 09.25, unei avarii provocate pe conducta de transport titei Teis-Moreni (aparținând Conpet SA Ploiesti-sector Moreni-Siliște), pe raza localității Adânca. S-au poluat cca. 50 mp sol în zona izlaz Băniceru. S-a oprit pomparea, s-a izolat zona, se lucrează la remedierea avariei, se ecologizeaza zona. Vom reveni cu informații suplimentare.

**Garda Forestiera Suceava** informează despre producerea, în intervalul 25-30.05.2018, pe raza OS Broșteni, fenomenului de doborâturi de vânt, care a afectat o supraf de cca 185,14 ha pădure de molid într-o pădure proprietate de stat.

**Garda Forestiera Suceava** informează despre producerea, în intervalul 25-30.05.2018, pe raza OS Broșteni, fenomenului de doborâturi de vânt, care a afectat cca 35,12 ha pădure de molid într-o pădure proprietate de stat.

**Garda Forestiera Suceava** informează despre producerea, în 29.05.2018, la ora 18.00, unui incendiu pe raza OS Bacău, DS Bacău, UAT Gioseni, care a afectat 0,5 ha litieră într-un fond forestier de stat. Incendiul a fost stins în aceeași zi, la ora 20.00, prin intervenția a 4 reprezentanți din domeniul silvic, 8 pompieri și 6 cetățeni. Cauza: foc deschis în interiorul plantației.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**